**Н А Ц Р Т**

На основу члана 146. Закона о планирању и изградњи ("Службени гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021), члана 32. Закона о локалној самоуправи („Службени гласник РС“, број 129/2007, 83/2014 – др. закон, 101/2016 – др. закон и 47/2018) и члана 40. Статута општине Велико Градиште ("Службени гласник општине Велико Градиште", бр. 2/19), на предлог Општинског већа општине Велико Градиште,

Скупштина општине Велико Градиште, на седници одржаној \_\_\_\_\_\_\_\_\_\_ 2022.године, донела је

### О Д Л У К У

**О МАЊИМ МОНТАЖНИМ ОБЈЕКТИМА ПРИВРЕМЕНОГ КАРАКТЕРА**

**ОПШТЕ ОДРЕДБЕ**

**Члан 1.**

Овом одлуком прописују се врсте, поступак, услови и начин постављања, коришћења и уклањања привремених објеката на територији општине Велико Градиште (у даљем тексту: Општина).

Привремени објекти, у смислу ове одлуке су: мањи монтажни објекти привременог карактера, као и други слични објекти привременог карактера, који се постављају на јавним и другим површинама, на територији општине Велико Градиште.

### Члан 2.

Мањи монтажни објекат привременог карактера (у даљем тексту: мањи монтажни објекат), у смислу ове одлуке, је: киоск, башта угоститељског објекта, пулт – шанк бар, тезга за излагање и продају робе испред продајног објекта, пулт - тезга за продају робе и други покретни мобилијар, расхладни уређај, апарат за забаву или припрему хране, објекат за забаву, спортски или рекреациони објекат који се привремено поставља на површинама из члана 3. ове oдлуке, до привођења планираној намени, истека рока коришћења земљишта или наступања других околности.

Други слични објекти привременог карактера, у смислу ове одлуке, су: надстрешница за склањање људи у јавном превозу, балон хала спортске намене, објекат за депоновање и сепарацију речних агрегата и ограда за обезбеђење сигурности и ограђивање градилишта, скела и други објекти у функцији градилишта.

### Члан 3.

Привремени објекти се могу постављати на јавним и другим површинама.

Јавне површине су, у смислу ове одлуке, површине утврђене планским документом које су доступне свим корисницима под једнаким условима, као и површине које нису утврђене планским документом, али се користе као јавне површине доступне свим корисницима под једнаким условима и то:

* јавне саобраћајне површине (пут, улица, пешачка зона и слично);
* тргови;
* јавне зелене површине
* јавна плажа
* јавне водне површине и
* јавне површине блока (парковски уређене, саобраћајне површине и друге површине које се налазе у јавној својини општине Велико Градиште)
* друге површине које су у режиму јавног коришћења.

Друге површине, у смислу става 1. овог члана, су:

* слободне површине комплекса - грађевинске парцеле објеката јавне намене,
* слободне површине грађевинске парцеле објеката намењене јавном коришћењу;
* отворени делови објекта намењени пешацима (колонаде, пасажи) и
* неизграђено грађевинско земљиште до привођења намени у складу са планским документом.

Јавне зелене површине су, у смислу ове одлуке, простори на територији града одређени планским документом за подизање јавних зелених површина, као и други простори који се користе као јавне зелене површине, и то: паркови, спомен паркови, зелене површине са скверовима, зелене површине дуж и у оквиру улице (улични травњаци, дрвореди, зелене траке, живе ограде, разделне и заштитне траке и појасеви), травњаци, дрвореди и други засади, зелене површине дуж уређених обала река, кејова и других водених површина, рекреативне површине, зелене површине унутар и између отворених стамбених блокова (блоковско зеленило), неуређене јавне зелене под парложном травом и друго.

Привремени објекти, у смислу става 2. овог члана, могу се изузетно постављати на јавним зеленим површинама на којима се окупља већи број грађана (јавна купалишта, паркови и сл.) ради задовољења потреба ових корисника, на начин и под условима одређеним Програмом постављања мањих монтажних објеката привременог карактера (у даљем тексту: Програм) и то тако да се не умањују и не оштећују постојеће зелене површине.

Привремене објекте могу постављати правна лица, предузетници и носиоци регистрованих пољопривредних газдинстава.

Привремене објекте који се постављају за сезонску продају, као и за продају у току манифестација, празника и светковина могу постављати и физичка лица.

Ограду за обезбеђење сигурности и ограђивање градилишта, скелу и друге објекте у функцији градилишта могу постављати и физичка лица као инвеститори.

### MAЊИ МОНТАЖНИ ОБЈЕКТИ ПРИВРЕМЕНОГ КАРАКТЕРА

### Киоск

**Члан 4.**

Киоск је типски објекат за пружање услуга (трговинских, угоститељских, занатских, комуналних и др.) који се поставља у већ изграђеном финалном облику, а по потреби се може демонтирати и преместити, површине до 10,5 m2.

Киоск се може поставити на јавној површини чија је локација предвиђена Програмом постављања мањих монтажних објеката привременог карактера.

Рок на који се одобрава постављање кисока је 3 године.

### Баште угоститељских објеката

### Члан 5.

Башта угоститељског објекта (летња и зимска башта) је монтажно-демонтажни објекат, отвореног или затвореног типа у функцији угоститељске делатности која се обавља у том објекту.

Башта се не може поставити у функцији угоститељске делатности која се обавља у објекту привременог карактера (киоск).

Башта се не може постављати на јавним зеленим површинама, изузев постојећих башти.

Уколико се врше интервенције које се односе на хоризонтални и/или вертикални габарит, односно површину и/или волумен баште угоститељског објекта, неопходно је прибавити нове услове Одељења за урбанизам и имовинско-правне послове.

Постављање баште угоститељског објекта може се одобрити најдуже на рок од годину дана.

### Члан 6.

Баште на тротоарима постављају се тако да:

* ширина тротоара намењена за кретање пешака буде најмање 1,2m;
* ширина тротоара код улица са високим интезитетом кретања пешака буде најмање 1,5m;
* површина намењена кретању пешака код башта дужих од 6,0m и оних које су постављене у непосредној близини стајалишта јавног градског превоза, пешачког прелаза и раскрснице, буде широка најмање 1,5m;
* ивица баште буде удаљена од ивице коловоза најмање 30 cm, а зимске баште 60 cм, изузетно и летња и зимска башта могу се поставити до ивице саобраћајне површине уколико на предметној локацији постоје обележена паркинг места;
* висина слемена, односно венца баште буде максимално 3,5m од коте терена.

Баште у пешачким зонама постављају се тако да површине за кретање пешака буду широке најмање 2,5m.

Баште се у изузетним случајевима када конфигурација терена то захтева могу поставити и на подесту (платформи) од дрвета или легуре метала висине до 0,15m.

Постављање подеста (платформе) у оквиру баште угоститељског објекта на Тргу Младена Милорадовића и у улици Кнеза Лазара могуће је док се не изврши поплочање наведеног простора.

Одељење за урбанизам и имовинско-правне послове може прописати и друге услове у зависности од специфичности локације на којој се поставља башта угоститељског објекта.

### Члан 7.

### Башта се може поставити на јавној плажи испред угоститељског објекта у ширини објекта, а не шира од 12м.

### Елементи баште на плажи су искључиво плажни мобилијар и то сунцобрани и лежаљке.

### Башта на плажи се поставља између шетне стазе и језера, и то тако да лежаљке и сунцобране није дозвољено поставити ближе од 2метра од шетне стазе, ни ближе од 5метара од воде.

### Између два реда сунцобрана и лежаљки обавезно је обезбедити пролаз од 1,2метра.

### Сунцобрани и лежаљке су искључиво од дрвета и природних материјала (трска и сл.).

### На делу јавне плаже на постојећим бетонским и/или дрвеним платоима могуће је поред сунцобрана и лежаљки поставити и балдахине, столове и столице.

### На јавној плажи није дозвољено постављање нових бетонских и/или дрвених платоа.

### Члан 8.

Баште се не могу постављати на следећим јавним површинама:

* у зони раскрснице, уколико ометају прегледност раскрснице;
* у ширини пешачких прелаза и удаљености мањој од 1,0m од пешачког прелаза;
* на стајалиштима јавног градског превоза;
* у ширини колског и пешачког улаза у зграду или двориште;
* на траси противпожарног пута;
* на обележеним паркинг местима (на коловозу или делу коловоза обележеном за паркирање), изузев у улици Кнеза Лазара у периоду када је улица затворена за колски саобраћај.

### Члан 9.

Баште се могу постављати на површини испред, бочно или у залеђу угоститељског објекта и по правилу у дужини угоститељског објекта.

Уколико се башта не поставља непосредно уз угоститељски објекат, потребно је оставити пролаз за кретање пешака између угоститељског објекат и баште у ширини прописаној у складу са чланом 6.

Баште се постављају тако да дужина баште буде у дужини угоститељског објекта.

Дужина баштe може прелазити дужину угоститељског објекта, под условом да постоји оверена сагласност корисника стамбеног или пословног простора испред којег се башта поставља.

### Члан 10.

Забрањено је постављање извора светлости којима се стварају додатни светлосни ефекти (поигравање са разнобојним светлима, укрштање разнобојних светлосних снопова ради забаве, ласерски лајт шоу и слично) у баштама угоститељских објеката.

### Члан 11.

У оквиру летње баште могуће је поставити:

1. подест од дрвета или легуре метала висине до 0,15m за који се могу фиксирати сунцобрани, односно тенде;
2. монтажно-демонтажну ограду висине 0,80m изграђену од дрвета или метала и жардињере са украсним биљкама;
3. сунцобране, односно тенду минималне висине од тротоара до доње ивице тенде 2,30m.
4. расхладне витрине, под условом да се не користе као посебно продајно место.

### Члан 12.

Димензије и тежина елемената баште, као и њихова међусобна веза морају бити такви да омогућавају брзу монтажу, демонтажу и уклањање.

Сви елементи баште морају бити постављени унутар одобрене основе и волумена баште.

Летњу башту могу чинити подест, столови, столице, сунцобрани, односно тенде и одговарајући лако покретни монтажно-демонтажни елементи.

Елементи летње баште из става 2. овог члана, урачунавају се у укупну површину коју заузима летња башта.

Зимска башта је монтажно-демонтажни објекат дрвене, металне односно ПВЦ конструкције, затворена са провидним материјалом, која се архитектонски мора уклопити у амбијентално, естетско и урбанистичко окружење.

Елементи зимске баште из става 5. овог члана, урачунавају се у укупну површину коју заузима зимска башта.

### Пулт – шанк бар

### Члан 13.

### У оквиру јавне градске плаже могуће је постављање пулта – шанк бара.

### Локације за постављање пулта – шанк бара предвиђају се програмом, а потребно је приказати приказ објекта са димензијама, којим ће бити дефинисан положај и изглед пулта – шанк бара.

### Пулт – шанк бар се може састојати од простора за продају пића, а може имати и платформу са столовима и столицама, надстрешницу или сунцобране, при чему завршна обрада мора бити од природних материјала (дрво, камен, трска и сл.).

Пулт – шанк бар се може поставити на јавној површини чија је локација предвиђена Програмом постављања мањих монтажних објеката привременог карактера.

Рок на који се одобрава постављање пулт – шанк бара је 3 године.

### Пулт-тезга за излагање и продају робе испред продајног објекта

### Члан 14.

Пулт-тезга за излагање и продају робе испред продајног објекта је монтажна конструкција постављена уз пословни објекат за продају робе из пословног објекта.

Пулт-тезга може да заузме највише један метар од спољног зида пословног објекта из става 1. овог члана, а у дужини уличног фронта објекта, при чему се мора обезбедити слободан простор за кретање пешака, ширине најмање 1,2m.

Продаја производа у објектима из става 1. овог члана, може се обављати током целе године, а постављање ових објеката се може одобрити на рок од годину дана.

### Пулт-тезга за продају робе и промо пулт

### Члан 15.

Пулт-тезга за продају робе је самостални, типски, отворени или затворени, лако покретни објекат за излагање и продају робе, чија бруто површина не може бити већа од 5,0m2.

Пулт – тезга за продају робе поставља се на јавним површинама чије су локације одређене Програмом постављања мањих монтажних објеката привременог карактера највише на рок од 3 година.

Изузетно од става 2. овог члана постављање пулт – тезги током традиционалних манифестација у Великом Градишту и другим местима на територији општине Велико Градиште и за време следећих празника: Нова година, Божић, Православна нова година, Дан жена и Васкрс, за време одржавања сајмова, изложби могуће је на локацијама које за те сврхе предвиди Одељење за локални економски развој и на период који не може бити дужи од 15 дана.

Промо пулт и други објекти, уређаји и опрема који се постављају приликом одржавања презентација делатности или производа, непрофитних манифестација и приредби хуманитарног, едукативног, музичког, спортског или политичког карактера, односно манифестација у циљу неговања културе и културног наслеђа или снимања рекламних спотова, могу се постављати у току целе године, најдуже седам дана, на локацијама које предвиди Одељење за локални економски развој уз сагласност и услове Одељења за урбанизам и имовинско правне послове који важе за период за који се поставља наведени објекат

На промо пулту или другим објектима, уређајима и опреми који се постављају у складу са ставом 4. овог члана не може се вршити продаја производа.

Лице које врши продају робе на пулту - тезги за продају робе дужно је да на пулту - тезги има видно истакнуто пословно име, односно назив или скраћено пословно име, радно време и цене производа, у складу са важећим прописима о трговини.

### Расхладни уређаји

### Члан 16.

Уз објекат у коме се продају прехрамбени производи могу се поставити расхладни уређаји за продају освежавајућих напитака, површине до 1,20 m2 и расхладни уређаји за продају индустријског сладоледа максималне површине до 1,50 m2.

Расхладни уређаји испред продајног објекта могу да се поставе у ширини објекта испред објекта, уз фронт објекта, под условом да се мора обезбедити слободан простор за кретање пешака, ширине најмање 1,20 m.

Није дозвољено постављање расхладних уређаја испред киоска и других мањих монтажних објеката привременог карактера који су постављени без важећег решења о одобрењу за постављање објекта.

Расхладни уређаји за продају индустријског сладоледа и кремова могу се постављати независно од пословног објекта на јавној површини под условом да га чини једна расхладна комора максималне површине до 1,5 m2.

Уз расхладне уређаје обавезно је поставити канту за отпатке.

Постављање расхладних уређаја уз може се одобрити најдуже на рок од годину дана.

### Апарат за забаву и апарат за припрему хране

### Члан 17.

Апарати за забаву су лако покретни, преносиви монтажни објекти који су намењени за забаву деце.

Апарати за забаву могу бити статични и покретни.

Статични апарати за забаву (дечије клацкалице-играчке, витрине са играчкама и сл.) су апарати чија појединачна бруто површина не може бити већа од 2,0m2, а активирају се убацивањем жетона.

Покретни апарати за забаву су: дечији аутићи, коњићи, педалине, даске за сурфовање, разне играчке и сл.

Апарати за припрему и продају хране су типски, лако покретни, преносиви објекти монтажне конструкције који не мењају локацију, намењени за припрему и продају сладоледа на точење, кокица, крофница, кестења, кукуруза, кикирикија и сличног, чија бруто површина са кућиштем апарата и манипулативним простором не може бити већа од 2,0 m2.

На јавној површини испред малопродајног објекта може се поставити статични апарат за забаву.

Постављање апарата за забаву и апарата за припрему хране може се одобрити најдуже на рок од годину дана.

### Објекат за забаву

### Члан 18.

Објекти за забаву су забавни парк, град на надувавање, циркус, апарати за забаву који чине један или више различитих објеката основне намене (вртешке, возићи, аутићи и сл, циркуска шатра, клизалиште, вештачка стена и сл.) са помоћним објектима (благајна, објекти за смештај особља, држање животиња и сл.), који се постављају у финалном облику или склапају од готових елемената и користе се сезонски или у току целе године.

Постављање објеката за забаву на јавној површиини може се одобрити на рок до пет година.

Лице коме је издато одобрење за постављање објекта за забаву дужно је да све објекте, машине, апарате и уређаје постави у складу са важећим прописима и стандардима, да за машине, апарате и уређаје поседује одговарајуће атесте и потврде о њиховој безбедности, као и да у току њихове употребе обезбеди надзор одговарајућег стручног лица.

### Спортски и рекреативни објекат

### Члан 19.

Спортски објекат је отворени објекат спортске намене, спортски терен и слично (клизалиште, спортски терени за кошарку, одбојку, скејт, боћање и сл.) који се формира од готових елемената, који осим терена може имати монтажно - демонтажну ограду и клупе - трибине, а изузетно може имати помоћне затворене монтажне објекте (благајна, смештај реквизита и сл.), а користи се сезонски или у току целе године.

Oбјекат намењен за изнајмљивање спортских и рекреативних бицикала и реквизита за спорт и рекреацију je зaтворени, односно зaтворено - отворени монтажно-демонтажни објекат (благајна, смештај спортских и рекреативних бицикала и реквизита и сл.).

Постављање спортског и рекреативног објекта може се одобрити на рок до годину дана.

### ЛОКАЦИЈЕ ЗА ПОСТАВЉАЊЕ

### МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА

**Члан 20.**

Киосци, пулт – тезге за продају робе, пулт – шанк бар, расхладни уређаји који се постављају независно од малопродајног објекта, апарат за забаву или припрему хране, објекат за забаву, спортски и рекреативни објекат и педалине постављају се на локацијама одређеним Програмом постављања мањих монтажних објеката.

Програм доноси Општинско веће општине Велико Градиште, на предлог Одељења за урбанизам и имовинско-правне послове и Одељења за локални економски развој.

Програм постављања мањих монтажних објеката из става 1. овог члана доноси се за период до десет година.

### Члан 21.

Програм постављања мањих монтажних објеката садржи текстуални део и графичке прилоге. Текстуални део садржи:

* описе локације, димензије и њихове површине;
* величину, намену и /или тип монтажних објеката;
* основне карактеристике материјала за изградњу и спољни изглед објекта.

Графички део садржи графички приказ локације, потребне графичке прилоге и друге податке од значаја за припремање техничке документације.

Одељење за локални економски развој је дужно да, приликом израде Програма, утврди да ли је могуће поставити мањи монтажни објекат на локацији планираној без евентуалног оштећења површине на коју се поставља.

### ПОСТУПАК ИЗДАВАЊА ОДОБРЕЊА ЗА ПОСТАВЉАЊЕ

### МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА

**Члан 22.**

Поступак постављења мањих монтажних објакта се започиње на лични захтев заинтересованог лица у управном поступку.

Захтев се подноси на обрасцу који прописује Одељење за локални економски развој.

Решење о одобрењу за постављање мањег монтажног објекта доноси Одељење за локални економски развој на основу поднетог захтева и уз испуњење услова прописаних овом Одлуком. Одељење одобрава локацију према редоследу поднетих захтева, при чему предност има подносилац захтева који је раније предао захтев за одређену локацију.

Подносилац захтева дужан је да у захтеву наведе потпуне и тачне податке о подносиоцу захтева, мањем монтажном објекту који се поставља и локацији (простору) на коме се мањи монтажни објекат поставља, тачан период за који се тражи одобрење, као и да уз захтев приложи прописане доказе.

За постављање сваког објекта, уколико је подносилац захтева регистровано пољопривредно газдинство уз захтев се потврда о упису у Регистар пољопривредних газдинстава, за текућу годину за подносиоца захтева.

Поред доказа из претходног става уз захтев се прилаже:

* **за постављање киоска**: скица са подацима о димензијама, површини и материјалима од којих се састоји привремени објекат или проспект произвођача са потребном техничком документацијом, средство обезбеђења за уклањање објекта;
* **за постављање летње баште угоститељског објекта, за постављање зимске баште угоститељског објекта:** скица са подацима о димензијама, површини и материјалима од којих се састоји привремени објекат или проспект произвођача са потребном техничком документацијом;
* **за постављање пулт-шанк бара:** скица са подацима о димензијама, површини и материјалима од којих се састоји привремени објекат или проспект произвођача са потребном техничком документацијом, средство обезбеђења за уклањање објекта;
* **за постављање пулт - тезге за излагање и продају робе или расхладног уређаја испред продајног објекта, за постављање промо пулта**, **за постављње апарата за забаву и припрему хране:** скица са описом материјала и димензије тезге односно пулта за продају или фотографија са позицијом и димензијама објекта;
* **за постављање објеката за забаву:** фотографија објекта и скица са тачном позицијом и димензијама мањег монтажног објекта;
* **за постављање спортских и рекреативних објеката:** идејни пројекат са пројектом уклањања објекта израђен у складу са прописима о планирању и изградњи објеката и одредбама ове одлуке, средство обезбеђења за уклањање објекта;

**Члан 23.**

По пријему уредно поднетог захтева Одељење за локални екомонски развој од Одељења за урбанизам и имовинско правне послове прибавља услове и сагласности најкасније у року од 7 дана од пријема захева.

Услови Одељења за урбанизам и имовинско правне послове за постављање баште угоститељског објекта, пулт-тезге за излагање и продају робе испред продајног објекта, промо пулта, расхладних уређаја, апарата за забаву и припрему хране, важе за период за који се поставља наведени објекат.

За постављање мањег монтажног објекта на делу јавне површине испред или поред катастарске парцеле на којој је изграђена вишепородична стамбена, стамбено - пословна зграда или пословна зграда, на којој није одређено земљиште за редовну употребу објекта, оверену писану сагласност издаје стамбена заједница на основу одлуке скупштине стамбене заједнице донете у складу са законом којим је прописано становање и одржавање зграда, односно правно лице које управља пословном зградом у складу одредбама истог закона. Уколико не постоји орган управљања зградом у смислу закона којим је прописано становање и одржавање зграда, сагласност за постављање мањег монтажног објекта може дати најмање већина станара зграде.

Сагласност мора садржати означење правног лица које даје сагласност, број и датум одлуке органа правног лица да се сагласност изда, датум одржавања седнице органа управљања правног лица на којој је одлука донета, број катастарске парцеле, катастарску општину, димензије, површину и тачну локацију простора на коме се поставља објекат, означење временског периода за који се даје сагласност и друго.

Ако се мањи монтажни објекат поставља на делу јавне површине која је испред или поред катастарске парцеле на којој је изграђено више вишепородичних стамбених, стамбено - пословних или пословних зграда, на којима није одређено земљиште за редовну употребу објекта, подносилац захтева дужан је да достави сагласност стамбене заједнице испред чије зграде се објекат поставља, на основу одлуке скупштине стамбене заједнице донете у складу са законом којим је прописано становање и одржавање зграда, односно правног лица које управља пословном зградом у складу са одредбама истог закона. Уколико не постоји орган управљања зградом у смислу закона којим је прописано становање и одржавање зграда, сагласност за постављање мањег монтажног објекта може дати најмање већина станара зграде.

Сагласности из става 3, 4 и 5 овог члана прибавља подносилац захтева.

### Члан 24.

Решење о одобрењу за постављање мањег монтажног објекта из члана 22. ове одлуке садржи:

* податке о подносиоцу захтева (за правна лица: пословно име, адресу седишта правног лица, порески идентификациони број, матични број правног лица; за предузетнике: пословно име, адресу седишта, порески идентификациони број, матични број; за физичка лица: име и презиме јединствени матични број грађана, адресу становања);
* ближе описану локацију, број катастарске парцеле на којој ће се делатност обављати, односно поставити објекат, димензије и површину простора која је одобрена за коришћење (изражену у m²),
* тип, величину и намену објекта;
* начин постављања и период постављања објекта, односно коришћења јавне површине;
* начин одржавања простора;
* обавезу уклањања након истека одобрења;
* обавезу инвеститора да уклони мањи монтажни објекат са локације о свом трошку без права на надокнаду и обезбеђивање друге локације, у случају привођења земљишта намени по урбанистичком плану или у случају наступања других околности због којих се предметна локација мора преуредити.

Одељење за локални економски развој решењем ће одбацити захтев који не садржи потпуне и тачне податке о подносиоцу захтева или ако уз захтев нису достављени прописани докази.

Одељење за локални економски развој решењем ће одбити захтев ако је у поступку утврђено да нису испуњени прописани услови за издавање траженог решења.

Против решења којим се одобрава постављање мањег монтажног објекта или се захтев одбија или одбацује, може се изјавити жалба Општинском већу општине Велико Градиште, у року од 15 дана од дана достављања.

Одељење за локални економски развој један примерак Решења о одобрењу за постављање мањег монтажног објекта доставља Одељењу локалне пореске админстрације ради обрачуна накнаде и доношења Решења о накнади за коришћење јавне површине, а један примерак доставља Одељењу за нспекцијске послове ради вршења надзора.

### ПРИВРЕМЕНИ ОБЈЕКТИ ЗА КОЈЕ СЕ НЕ ДОНОСИ ПРОГРАМ

### Надстрешница за склањање људи у јавном превозу

**Члан 25.**

Надстрешница за склањање људи у јавном превозу са обавезном корпом за отпатке је мањи монтажни објекат који се поставља на аутобуском стајалишту, посебно изграђеној и означеној јавној површини, уз коловоз јавног пута или прикљученој на коловоз јавног пута, намењеној за заустављање возила јавног превоза.

Аутобуска стајалишта морају да буду обележена прописаним саобраћајним знаком и да имају истакнут назив и извод из реда вожње.

На надстрешници за склањање људи у јавном превозу могу се постављати рекламни панои, а испод надстрешнице и клупе за седење.

Постављање надстрешница за склањање људи у јавном превозу на површинама из члана 3. ове одлуке решењем одобрава Одељење за локални економски развој, на захтев управљача пута, односно улице.

Управљач пута, односно улице, дужан је да уз захтев за издавање одобрења из става 4. овог члана приложи идејни пројекат надстрешнице и извод из катастра подземних инсталација.

Одобрење за постављање надстрешница за склањање људи у јавном превозу издаје се сходном применом одредби ове одлуке које се односе на издавање одобрења за постављање мањих монтажних објеката.

### Балон хала спортске намене

### Члан 26.

Балон хала спортске намене поставља се на начин и у поступку обједињене процедуре издавања грађевинске дозволе за изградњу објеката, прописаном Законом о планирању и изградњи.

### Објекти за депоновање и сепарацију речних агрегата

**Члан 27.**

Објекти за депоновање и сепарацију речних агрегата поставља се на начин и у поступку прописаном чланом 147. Закона о планирању и изградњи.

### Ограда за обезбеђење сигурности и ограђивање градилишта,

### скела и други објекти у функцији градилишта

**Члан 28.**

Инвеститор грађевинских радова на објектима који се налазе непосредно до улице, дужан је да за време извођења грађевинских радова, градилиште обезбеди оградом.

Ограда градилишта и грађевинска скела које се постављају на тротоару улице морају бити од чврстог материјала, статички стабилне и омогућавати безбедан пролаз пешацима.

Уколико се ограда градилишта или грађевинска скела морају поставити на тротоару улице тако да не омогућавају безбедан пролаз пешацима, инвеститор грађевинских радова дужан је да на огради, односно скели постави упозорење пешацима да пређу на другу страну улице.

Застори на грађевинској скели морају да буду једнообразни и уредно затегнути.

Ограде градилишта, грађевинске скеле и други објекти у функцији градилишта могу се постављати на површинама јавне намене на основу одобрења које издаје надлежни орган лицима која претходно прибаве грађевинску дозволу за изградњу објекта или одговарајуће одобрење за извођење радова на објекту, најдуже за 90 дана.

Изузетно, ограде градилишта, грађевинске скеле и други објекти у функцији градилишта могу се поставити на делу коловоза улице која нема тротоар, најдуже за 15 дана, а инвеститор грађевинских радова је дужан да уз захтев за издавање одобрења достави и пројекат привремене саобраћајне сигнализације на који је сагласност дао управљач пута.

Постављање ограда за обезбеђење сигурности и ограђивање градилишта, скела и других објеката у функцији градилишта на површинама из члана 3. ове одлуке решењем одобрава Одељење за локални економски развој.

Инвеститор грађевинских радова уз захтев за издавање одобрења из става 6. овог члана дужан је да поднесе ситуациони план на катастарско–топографској подлози, са приказаним планираним заузећем дела тротоара и означеним димензијама и површином заузећа, фотокопију грађевинске дозволе или одобрења за извођење радова и пријаве почетка радова по наведеној грађевинској дозволи.

### КОРИШЋЕЊЕ ПРИВРЕМЕНИХ ОБЈЕКАТА

### Члан 29.

Власник привременог објекта је дужан да објекат користи у складу са решењем о одобрењу постављања привременог објекта и овом одлуком, као и да привремени објекат, простор око објекта, односно заузету локацију одржава у чистом, уредном и исправном стању.

### Члан 30.

Забрањено је:

* постављати привремени објекат без одобрења надлежног органа или противно одобрењу надлежног органа и одобреној документацији;
* вршити замену одобреног и изграђеног привременог објекта другим објектом без одобрења надлежног органа;
* вршити промену намене привременог објекта без одобрења надлежног органа.

### Члан 31.

Лице које је поставило мањи монтажни објекат дужно је да уклони објекат са локације о свом трошку, без права на надокнаду и права на обезбеђење нове локације:

* по истеку рока утврђеног Решењем о одобрењу за постављање мањег монтажног објекта;
* пре истека рока на који је одобрено постављање мањег монтажног објекта у случају привођења земљишта намени по урбанистичком плану;
* у случају наступања других околности због којих се предметна локација мора преуредити.

### НАДЗОР

### Члан 32.

Надзор над применом одредаба ове одлуке Одељење за инспекцијске послове општинске управе општине Велико Градиште.

Надлежни инспектор Одељења за инспекцијске послове донеће решење којим ће наложити уклањање објекта о трошку инвеститора у случају да:

* инвеститор поступи супротно забрани из члана 30. одлуке;
* наступе околности одређене чланом 31. одлуке;
* објекат не испуњава услове безбедности у складу са Законом или је склон паду или се не користи према утврђеној намени дуже од 60 дана.

### КАЗНЕНЕ ОДРЕДБЕ

### Члан 33.

Новчаном казном у фиксном износу од 150.000 динара казниће се за прекршај правно лице ако:

* поступи противно одредби члана 10. ове Одлуке;
* поступи противно одредби члана 29. ове Одлуке;
* поступи противно одредби члана 30. ове Одлуке;
* привремени објекат не уклони у случајевима предвиђеним у члану 31. ове Одлуке;
* не уклони привремени објекат по налогу инспектора (члан 32. став 2. ове одлуке).

За прекршај из става 1. овог члана казниће се и одговорно лице у правном лицу новчаном казном у износу од 25.000 динара.

За прекршај из става 1. овог члана казниће се физичко лице новчаном казном у износу од 25.000 динара.

За прекршај из става 1. овог члана казниће се предузетник новчаном казном у износу од 50.000 динара.

За прекршаје из овог члана надлежни инспектор Одељења за инспекцијске послове издаје прекршајни налог у складу са законом.

**Члан 34.**

Ступањем на снагу ове одлуке престаје да важи Одлука о постављању мањих монтажних објеката привременог карактера („Службени гласник општине Велико Градиште“, бр 35/2021)

### Члан 35.

Ова Одлука ступа на снагу осмог дана од дана објављивања у “Службеном гласнику општине Велико Градиште”.

**ОБРАЗЛОЖЕЊЕ**

Правни основ за доношење Одлуке о привременим објектима је члан 146. став 1.Закона о планирању и изградњи („Службени гласник РС“, број 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021) којим је прописано да јединица локалне самоуправе уређује и обезбеђује постављање и уклањање мањих монтажних објеката привременог карактера на јавним и другим површинама (киосци, баште угоститељских објеката, тезге и други покретни мобилијар), балон хала спортске намене, надстрешница за склањање људи у јавном превозу, објеката за депоновање и сепарацију речних агрегата и пловећих постројења на пловном земљишту.

Одлуком се уређују врсте, поступак, услови и начин постављања, коришћења и уклањања мањих монтажних објеката привременог карактера на јавним и другим површинама на територији општине Велико Градиште, као и других сличних објеката привременог карактера, односно надстрешница за склањање људи у јавном превозу, балон хала спортске намене, објекат за депоновање и сепарацију речних агрегата и ограда за обезбеђење сигурности и ограђивање градилишта, скела и других објеката у функцији градилишта.

Предложеном одлуком се врши усаглашавање и са одредбама Закона о накнадама за коришћење јавних добара којима је укинута локална комунална такса за коришћење јавних површина, а уведена накнада за коришћење јавних површина. Такође, прецизније се дефинишу поједини појмови и поступци и решавају поједине правне ситуције које до сада нису биле регулисане прописом или су биле непотпуно регулисане.

**Обрађивач:** Одељење за урбанизам и имовинско-правне послове